
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
1.	bemærker en betydelig stigning i Den Europæiske Anklagemyndigheds (EPPO's) sagsmængde, der nåede op på 2 666 aktive undersøgelser i 2024, hvoraf næsten 30 % havde en grænseoverskridende dimension, med en betydelig stigning i antallet af tiltaler (47 %) og indefrysning af aktiver opnået af europæiske delegerede anklagere;
2.	bemærker, at EPPO i 2024 behandlede 6 547 indberetninger om kriminalitet, hvilket svarer til en stigning på 56 % i forhold til 2023 og hovedsagelig skyldes en betydelig stigning i antallet af indberetninger fra private parter (en stigning på 85 %) og nationale myndigheder (en stigning på 12 %), hvilket viser en forbedret afsløring af svig, der skader Unionens finansielle interesser i de deltagende medlemsstater, og større offentligt kendskab til EPPO's rolle; 
3.	påpeger det stigende antal sager vedrørende grænseoverskridende momssvig, som tegner sig for over halvdelen af de anslåede skader i EPPO-sager; bemærker desuden en betydelig stigning i antallet af undersøgelser vedrørende gennemførelsen af finansieringen af NextGenerationEU (en stigning på 25 %); 
4. 	understreger, at langt de fleste undersøgelser af svig og andre forbrydelser mod EU-budgettet fortsat hæmmes af divergerende national lovgivning og uensartede håndhævelsesbestræbelser fra medlemsstaternes side;
5.	understreger, at EPPO's arbejdsbyrde blev betydeligt undervurderet i den oprindelige budgetramme, hvilket betød, at EPPO blev strukturelt underfinansieret og underbemandet; understreger, at det stigende antal undersøgelser ikke kan klares uden tilstrækkeligt personale og passende ressourcer med henblik på at sikre, at finansiering ledsages af stærkere ansvarlighedsmekanismer og regelmæssige resultatvurderinger for at sikre en effektiv anvendelse af EU-skatteydernes penge; opfordrer Kommissionen til at gå i dialog med EPPO og fremlægge en ajourført vurdering af EPPO's behov med henblik på den næste flerårige finansielle ramme, som også bør tage hensyn til udvidelsen af EPPO's territoriale kompetence til at omfatte Sverige og Polen; minder om, at EPPO er et af de få EU-organer, der tilfører EU-budgettet midler i forbindelse med beskyttelsen af EU's finansielle interesser;
6.	understreger, at revideringen af de lovgivningsmæssige rammer, der regulerer Europol, Eurojust, OLAF og EPPO, bør give mulighed for at maksimere effektiviteten med hensyn til forfølgelse af fælles mål, navnlig inden for bekæmpelse af svig, økonomisk kriminalitet, korruption og anden kriminel skade på EU's finansielle interesser, samtidig med at dobbeltarbejde undgås; fremhæver, at et tættere operationelt samarbejde og fælles analysekapacitet med andre EU-agenturer såsom Europol, Eurojust og OLAF kan skabe betydelige stordriftsfordele og forbedre den samlede effektivitet; opfordrer EPPO til at etablere et solidt samarbejde med andre agenturer, der forfølger samme mål og tilbyder et stort komplementaritetspotentiale; peger i den forbindelse navnlig på den nyligt oprettede Myndighed for Bekæmpelse af Hvidvask af Penge (AMLA) og den fremtidige europæiske toldmyndighed; understreger, at effektiv afsløring af svig og økonomisk kriminalitet afhænger af ægte datadrevet samarbejde og informationsudveksling mellem alle aktører inden for EU's struktur for bekæmpelse af svig; understreger, at dette samarbejde skal fungere i fuld overensstemmelse med databeskyttelsesreglerne og de proceduremæssige garantier;
7.	minder om Kommissionens tilsagn om at fremskynde gennemgangen af EPPO's mandat og forventer, at denne gennemgang fører til en udvidelse af EPPO's kompetence; påpeger sine gentagne opfordringer til at udvide EPPO's jurisdiktion til andre områder af grov kriminalitet, f.eks. til overtrædelser af EU-sanktioner, men understreger, at der inden en sådan udvidelse skal foretages en fuldstændig konsekvensanalyse og sørges for tilstrækkelige budgetmæssige og menneskelige ressourcer til at sikre operationel effektivitet;
8.	erkender behovet for, at EPPO med passende ressourcer udvikler autonome digitale systemer til håndtering af stadig mere kompleks og mere sofistikeret grænseoverskridende økonomisk kriminalitet, der involverer nye digitale teknologier; giver udtryk for bekymring over forsinkelserne i udviklingen af EPPO's sagsforvaltningssystem; hæfter sig ved den betydelige mængde data, som EPPO indsamler i forbindelse med undersøgelser, navnlig i komplekse sager om finansiel og organiseret kriminalitet og hvidvask af penge, og som fortsat er underudnyttet på grund af manglen på intern analytisk kapacitet; glæder sig over vedtagelsen af EPPO's cybersikkerhedsstrategi og ramme for cybersikkerhed og opfordrer til en hurtig og omfattende gennemførelse heraf; tilskynder EPPO til at prioritere interoperabilitet og datasikkerhed i sin digitale omstilling og tilsikre kompatibilitet med Europols og Eurojusts systemer, samtidig med at de grundlæggende rettigheder beskyttes;
9.	opfordrer indtrængende de medlemsstater, der endnu ikke har tilsluttet sig EPPO, til at gøre det hurtigst muligt for at sikre et ægte paneuropæisk strafferetligt system, der er i stand til at beskytte Unionens finansielle interesser og reagere effektivt på grænseoverskridende organiseret kriminalitet og korruption; understreger, at opsplitningen som følge af manglende deltagelse undergraver sammenhængen i og effektiviteten af EU's retslige struktur, og at fuld deltagelse af alle medlemsstater i væsentlig grad vil styrke Unionens kapacitet til at opdage, efterforske og retsforfølge alvorlige lovovertrædelser, der skader EU-budgettet; minder om, at deltagelse i Den Europæiske Anklagemyndighed (EPPO) udgør en hjørnesten i Unionens fælles retslige struktur og struktur for bekæmpelse af svig og sikrer en effektiv beskyttelse af EU's finansielle interesser og dets institutioners integritet; opfordrer til, at der stilles krav om deltagelse i EPPO til alle fremtidige medlemsstater som led i EU-tiltrædelsesprocessen for at sikre et ensartet niveau af ansvarlighed, retligt samarbejde og håndhævelse i hele Unionen;
10.	fremhæver behovet for en løbende og struktureret dialog med de medlemsstater, der allerede deltager i Den Europæiske Anklagemyndighed (EPPO), med henblik på at tackle de praktiske udfordringer, de står over for i forbindelse med bekæmpelsen af overtrædelser af retsstatsprincippet og korruption; opfordrer Kommissionen til at støtte disse medlemsstater i den konkrete gennemførelse af henstillingerne i de årlige retsstatsrapporter og til at sikre, at de indhøstede erfaringer inden for EPPO's rammer bidrager til en stærkere og mere sammenhængende EU-dækkende tilgang til retsvæsenets integritet og ansvarlighed.

